**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ТҮР ХОРОО /КОРОНАВИРУСТ ХАЛДВАР /КОВИД-19/-ЫН ЦАР ТАХЛААС УРЬДЧИЛАН СЭРГИЙЛЭХ, ТЭМЦЭХ, НИЙГЭМ, ЭДИЙН ЗАСАГТ ҮЗҮҮЛЭХ СӨРӨГ НӨЛӨӨЛЛИЙГ БУУРУУЛАХ ТУХАЙ ХУУЛИЙН БИЕЛЭЛТИЙГ САР ТУТАМ НЭЭЛТТЭЙГЭЭР ХЭЛЭЛЦЭЖ, ХЯНАЛТ ТАВИХ ШААРДЛАГАТАЙ БОЛ УЛСЫН ИХ ХУРЛЫН ХОЛБОГДОХ БАЙНГЫН ХОРООНЫ ХУРАЛДААНААР ХЭЛЭЛЦҮҮЛЭХ, САНАЛ, ДҮГНЭЛТ ГАРГАХ ҮҮРЭГ БҮХИЙ/-НЫ 3 ДУГААР САРЫН 15-НЫ ӨДӨР /МЯГМАР ГАРАГ/-ИЙН ХАМТАРСАН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл  | 1-2 |
| 2 | Хуралдааны дэлгэрэнгүй тэмдэглэл  | 3-22 |
| 1.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1 дэх хэсэгт заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний талаарх мэдээлэл болон тус хуулийн 8 дугаар зүйлийн 8.1 дэх хэсэгт заасан Улсын онцгой комиссоос авч хэрэгжүүлж буй арга хэмжээний талаарх Монгол Улсын Шадар сайд, Улсын онцгой комиссын дарга С.Амарсайханы мэдээлэл сонсох; Эрүүл мэндийн яамнаас авч хэрэгжүүлж буй арга хэмжээ, коронавируст халдвар /КОВИД-19/-ын нөхцөл байдал, вакцинжуулалтын талаарх Эрүүл мэндийн сайд С.Энхболдын мэдээлэл сонсох | 3-22 |

***Монгол Улсын Их Хурлын 2022 оны хаврын ээлжит чуулганы Түр хороо /Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн* *биелэлтийг сар тутам нээлттэйгээр хэлэлцэж, хяналт тавих, шаардлагатай бол Улсын Их Хурлын холбогдох Байнгын хорооны хуралдаанаар хэлэлцүүлэх, санал, дүгнэлт гаргах үүрэг бүхий/-ны***

 ***03 дугаар сарын 15-ны өдөр /Мягмар гараг/-ийн***

***хуралдааны* *товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 15 гишүүнээс 8 гишүүн хүрэлцэн ирж, 53.3 хувийн ирцтэйгээр хуралдаан 14 цаг 30 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Х.Болорчулуун;*

*Эмнэлгийн чөлөөтэй: Б.Бейсен;*

*Тасалсан:  С.Бямбацогт, Ж.Ганбаатар, Б.Жавхлан, Н.Учрал, Л.Энх-Амгалан.*

***Нэг.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1 дэх хэсэгт заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний талаарх мэдээлэл болон тус хуулийн 8 дугаар зүйлийн 8.1 дэх хэсэгт заасан Улсын онцгой комиссоос авч хэрэгжүүлж буй арга хэмжээний талаарх мэдээлэл;***

***Эрүүл мэндийн яамнаас авч хэрэгжүүлж буй арга хэмжээ, коронавируст халдвар /КОВИД-19/-ын нөхцөл байдал, вакцинжуулалтын талаарх мэдээллүүдийг сонсох***

Хэлэлцэж буй асуудалтай холбогдуулан Улсын Их Хурлын гишүүн, Монгол Улсын Шадар сайд, Улсын онцгой комиссын дарга С.Амарсайхан, Эрүүл мэндийн сайд С.Энхболд, Онцгой байдлын ерөнхий газрын дарга Г.Ариунбуян, Улсын Онцгой комиссын Нарийн бичгийн дарга Т.Баярхүү, Гадаад харилцааны яамны Төрийн нарийн бичгийн дарга Н.Анхбаяр, Сангийн яамны Төрийн нарийн бичгийн дарга Ж.Ганбат, Зам, тээврийн хөгжлийн яамны Төрийн нарийн бичгийн дарга С.Батболд, Нийслэлийн эрүүл мэндийн газрын дарга Б.Бямбадорж, Халдварт өвчин судлалын үндэсний төвийн захирал Ц.Билэгтсайхан, Шадар сайдын ахлах зөвлөх бөгөөд Ажлын албаны дарга Ц.Уртнасан, Шадар сайдын зөвлөх Г.Отгончимэг, П.Оюунчимэг, Эрүүл мэндийн сайдын зөвлөх О.Батбаяр нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа, Хяналт шалгалт, үнэлгээний газрын Хяналт шалгалтын хэлтсийн референт Х.Хэрлэн нар байлцав.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1 дэх хэсэгт заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний талаарх мэдээлэл болон тус хуулийн 8 дугаар зүйлийн 8.1 дэх хэсэгт заасан Улсын онцгой комиссоос авч хэрэгжүүлж буй арга хэмжээний талаар мэдээллийгМонгол Улсын Шадар сайд, Улсын онцгой комиссын дарга С.Амарсайхан, Эрүүл мэндийн яамнаас авч хэрэгжүүлж буй арга хэмжээ, коронавируст халдвар /КОВИД-19/-ын нөхцөл байдал, вакцинжуулалтын талаарх мэдээллийг Эрүүл мэндийн сайд С.Энхболд нар тус тус хийв.

Мэдээлэлтэй холбогдуулан Улсын Их Хурлын гишүүн Н.Алтанхуяг, Б.Бат-Эрдэнэ, М.Оюунчимэг, Б.Баттөмөр нарын тавьсан асуултад Монгол Улсын Шадар сайд, Улсын онцгой комиссын дарга С.Амарсайхан, Эрүүл мэндийн сайд С.Энхболд нар хариулж, тайлбар хийв.

Улсын Их Хурлын гишүүн Н.Алтанхуяг үг хэлэв.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1 дэх хэсэгт заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний талаарх мэдээлэл болон тус хуулийн 8 дугаар зүйлийн 8.1 дэх хэсэгт заасан Улсын онцгой комиссоос авч хэрэгжүүлж буй арга хэмжээний талаарх Монгол Улсын Шадар сайд, Улсын онцгой комиссын дарга С.Амарсайханы;

Эрүүл мэндийн яамнаас авч хэрэгжүүлж буй арга хэмжээ, коронавируст халдвар /КОВИД-19/-ын нөхцөл байдал, вакцинжуулалтын талаарх Эрүүл мэндийн сайд С.Энхболд нарын мэдээллийг сонслоо.

 Түр хорооны хуралдаанаар 2 асуудал хэлэлцэв.

Хуралдаан 1 цаг 05 минут үргэлжилж, 15 гишүүнээс 8 гишүүн хүрэлцэн ирж, 53.3 хувийн ирцтэйгээр 15 цаг 35 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.БАТТӨМӨР

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ТҮР ХОРОО /КОРОНАВИРУСТ ХАЛДВАР /КОВИД-19/-ЫН ЦАР ТАХЛААС УРЬДЧИЛАН СЭРГИЙЛЭХ, ТЭМЦЭХ, НИЙГЭМ, ЭДИЙН ЗАСАГТ ҮЗҮҮЛЭХ СӨРӨГ НӨЛӨӨЛЛИЙГ БУУРУУЛАХ ТУХАЙ ХУУЛИЙН БИЕЛЭЛТИЙГ САР ТУТАМ НЭЭЛТТЭЙГЭЭР ХЭЛЭЛЦЭЖ, ХЯНАЛТ ТАВИХ ШААРДЛАГАТАЙ БОЛ УЛСЫН ИХ ХУРЛЫН ХОЛБОГДОХ БАЙНГЫН ХОРООНЫ ХУРАЛДААНААР ХЭЛЭЛЦҮҮЛЭХ, САНАЛ, ДҮГНЭЛТ ГАРГАХ ҮҮРЭГ БҮХИЙ/-НЫ 03 ДУГААР САРЫН 15-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Ажлын хэсэг байж бай. Наашаа суучхаарай, тэр илтгэл тавих сайд дарга нар наашаа суугаарай. Түр хорооны гишүүдийн ирц бүрдсэн тул Түр хорооны 2022 оны 3 сарын 15-ны өдрийн хуралдаан нээснийг мэдэгдье.

Өнөөдрийн хуралдаанд 15 гишүүн оролцохоос 8 гишүүн оролцож 53.3 хувьд хүрсэн байна. Цахимаар С.Ганбаатар, Доржханд гишүүд нар оролцож байна. Ирсэн гишүүд Баттөмөр байна, Алтанхуяг байна, Бат-Эрдэнэ байна, Болорчулуун чөлөөтэй байгаа юм байна, Мөнхбат ирсэн, Чойжилсүрэн ирсэн. Ийм бүрэлдэхүүнтэй байна. Хэлэлцэх асуудлыг танилцуулъя. Коронавируст цар тахлаас урьдчилан сэргийлэх, нийгэм эдийн засагт үзүүлэх сөрөг нөлөөллийг бууруулах, мөн хуулийн 7 дугаар зүйлийн 7.1-гийн дэх хэсэг, 8 дугаар зүйлийн 8.1 дэх гэж заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний тухай болон Улсын онцгой комиссоос авч хэрэгжүүлсэн арга хэмжээний талаар мэдээллийг сонсоно. Крона вирусаар тахлаас цар тахлын нөхцөл байдал, вакцинжуулалтын явц, Эрүүл мэндийн яамнаас авч хэрэгжүүлсэн арга хэмжээний талаарх мэдээллийг одоо сонсъё оо.

Хэлэлцэх асуудалтай холбогдуулан өөр саналтай гишүүд байна уу, алга байна. Түр хорооны хуралд Амарсайхан Монгол Улсын Шадар сайд, онцгой комиссын дарга, Энхболд Эрүүл мэндийн сайд, Ариунбуян, Онцгой байдлын ерөнхий газрын дарга, Улсын онцгой комиссын орлогч дарга Баярхүү, Улсын онцгой комиссын нарийн бичгийн дарга Уртнасан, Шадар сайдын ахлах зөвлөх бөгөөд ажлын албаны дарга, Отгончимэг Шадар сайдын зөвлөх, Оюунчимэг зөвлөх, Анхбаяр ирсэн үү, С.Батболд Зам, тээврийн яамны Төрийн нарийн бичгийн дарга, Ж.Ганбат Сангийн яамны Төрийн нарийн бичгийн дарга, Батбаяр Эрүүл мэндийн сайдын зөвлөх байна, Бямбадорж Нийслэлийн эрүүл мэндийн газрын дарга байна, Билэгсайхан Халдварт өвчин судлалын үндэсний төвийн захирал гэсэн ийм одоо бүрэлдэхүүнтэй ажлын хэсэг ирсэн байна. Кронавирус цар тахлаас урьдчилан сэргийлэх, нийгэм эдийн засагт үзүүлэх сөрөг нөлөөллийг бууруулах мөн хуулийн 7 дугаар зүйлийн 7.1 дэх хэсэгт, 8 дугаар зүйлийн 8 .1 дэх хэсэгт заасны дагуу Монгол Улсын Засгийн газраас 2021 онд авч хэрэгжүүлсэн арга хэмжээний талаар Онцгой комиссоос авч хэрэгжүүлсэн арга хэмжээний талаарх мэдээллийг Онцгой комиссын дарга Амарсайхан хийнэ ээ. Амарсайхан даргад сайдад микрофон өгье өө.

**С.Амарсайхан:** Түр хорооны дарга эрхэм гишүүдэд энэ өдрийн мэндийг хүргэе ээ. Та бүхэнд товчхон мэдээллийг танилцуулъя. Дэлхийн эрүүл мэндийн байгууллагын мэдээллээр 2022 оны 3 дугаар сарын 14-ний өдрийн байдлаар коронавирус цар тахал дэлхийн нийтийн 225 улсыг хамарч нийт 458.6 сая хүн халдвар авч, 6 сая хүн нас барж, 392 хүн эдгэрсэн гэсэн ийм мэдээлэл байна.

Монгол Улсад халдвараар 2021 оны 3 дугаар сарын 14-ний өдрийн байдлаар нийт 915811 хүн өвчилсөн бөгөөд зөөвөрлөгдсөн халдвар 1231, дотоодын халдвар үлдсэн байна. Халдварын улмаас нийт 2105 иргэн харамсалтайгаар нас барсан бөгөөд нас барагсдын 79.8 хувь нь буюу 1677 архаг суурь өвчтэй хүмүүс байсан. Архаг суурь өвчний доторх зүрх судасны өвчин хамгийн өндөр буюу 1264 буюу 75.4 хувь гэж мэдээлэгдсэн байна.

Монгол Улсад 2022 оны 3 дугаар сарын 14-ний өдрийн байдлаар нийт одоо халдвараар өвчилж эдгэсэн иргэд болон халдварт өртөөгүй иргэдийн вакцины хамруулалтыг өмнө бас та бүхэндээ мэдээлж байсан. Манай Улсад халдварын 4 удаагийн давлагаа бий болсон. Өнгөрсөн 3 дугаар сард буюу 2021 оны 3 дугаар сард анхны давлагаа явагдсан бол 2021 оны 5-7 дугаар сард альфа, 9-10 дугаар сард дельта мөн энэ оны нэг, 2 дугаар сард омикрони хувилбар тархсан. Монгол Улсын Засгийн газар, Улсын онцгой комиссоос цаг үеийн нөхцөл байдалд тохирсон шуурхай хариу арга хэмжээг тухай бүр авч хэрэгжүүлж ирсэн бөгөөд иргэд халдвараас урьдчилан сэргийлэх дэглэм сайтар баримталж вакцинжуулалтад өндөр хувьтай хамрагдсан цар тахлыг энэ олон давлагааны үед харьцангуй хохирол багатай даван туулах боломж бүрдсэн гэж үзэж байгаа.

Монгол Улсын Засгийн газар, Улсын онцгой комиссоос цар тахлаас хүн амын урьдчилан сэргийлэх, эрсдэлийг бууруулах зорилгоор Засгийн газрын 2022 оны 2 дугаар сарын 12-ны өдрийн 62 дугаар тогтоолоор улсын хэмжээнд засаг захиргаа, нутаг дэвсгэрийн нэгж, төрийн болон орон нутгийн захиргааны байгууллага, иргэн, хуулийн этгээдийг гамшгаас хамгаалах өндөржүүлсэн бэлэн байдлын зэрэгт шилжүүлж, нийт 18 удаа хугацаа сунгасан бол, бүх нийтийн бэлэн байдлын зэрэгт дөрвөн удаа шилжүүлж, гурван удаа сунгаж, аж ахуйн нэгж байгууллага, иргэдийн үйл ажиллагааг 79 хоног хязгаарлан холбогдох арга хэмжээг шуурхай авч хэрэгжүүлж ажилласан байна.

Харин вакцинжуулалтад иргэд идэвхтэй хамрагдсаны үр дүнд 2021 оны 5 дугаар сараас хойш дахин бүх нийтийн бэлэн байдлын зэрэгт шилжүүлж, хөл хорио тогтоогоогүй буюу хатуу хөл хорио тавиагүй, мөн зорилтот бүлгийн хүн амын 52.6 хувь нь вакцинжуулалтын нэмэлт тунд хамрагдаж, өндөржүүлсэн бэлэн байдлын зэргийг 2022 оны 2 дугаар сарын 14-ний өдөр Засгийн газрын тогтоолоор цуцалж, Улсын онцгой комиссын 1 дүгээр тогтоолоор халдварын тархалтын шар түвшинд шилжүүлээд байна.

Монгол Улсын Засгийн газар эрүүл мэнд, эдийн засгаа бол одоо тус тусдаа асуудал биш гэж авч ирснийг та бүхэн мэдэж байгаа. Эхний ээлжид бид эдийн засгаасаа илүү эрүүл мэндийг нэгдүгээрт тавьж байсан бол дараагийн удаа эрүүл мэндээ хамгаалж, эдийн засгаа сэргээх бодлогыг баримталж ирсэн.

Гуравдугаарт нь бол бас одоо дасан зохицож даван туулах бодлогыг баримталж, шаардлагатай арга хэмжээнүүдээ авч хэрэгжүүлсэн. Тэгээд хамгийн сүүлд одоо эдийн засгийг бүхэлд нь сэргээх, эрүүл мэндээ ч хамгаалж ажлын байрыг хадгалах, ард иргэдийн амьдрал ахуйг дээшлүүлэх, бүх салбарын үйл ажиллагааг хэвийн явуулах, ийм зорилгоор улбар шар түвшинд шилжүүлж ингэж ажилласан хоёр жилийн хугацаанд өндөржүүлсэн бэлэн байдал бүх нийтийн бэлэн байдлын зэрэгт шилжиж явсан бол энэ оны 2 дугаар сарын 14-нөөс эхлэн улбар шар түвшинд буюу хэвийн хэмжээнд үйл ажиллагаа улс он даяар явагдаж байна аа.

Монгол Улсын Засгийн газар, Улсын онцгой комиссоос цар тахлын нөхцөл байдлын үед хүн амын эрүүл мэндийг хамгаалах, нийгэм, эдийн засагт үзүүлэх нөлөөллийг бууруулах, мөн эдийн засгийн үйл ажиллагааг сэргээх чиглэлээр тодорхой арга хэмжээнүүдийг шуурхай авч хүн амыг вакцинжуулах ажлыг эрчимтэй хэрэгжүүлснээр халдварын тохиолдлын тоо буурч, эдийн засаг сэргэж, цар тахлын үеийн хязгаарлалтуудыг одоо цуцалж ирсэн.

Тэгээд өнгөрсөн оны 5 дугаар сараас эхлэн аж ахуйн нэгж байгууллагуудын үйл ажиллагаа үе шаттайгаар нэмэгдсэн бол одоо ямар нэгэн байрлалаар, үйл ажиллагаа нь хязгаарлагдаж байгаа аж ахуйн нэгж байхгүй бөгөөд хязгаарлалт тавих тухай бүхий л дүрэм, журмуудыг хүчингүй болгож, цуцалж, үйл ажиллагааг одоо хэвийн явуулах боломжийг аль болох бүрдүүлж ажиллаж байна. Цар тахлаас урьдчилан сэргийлэх, тэмцэх, нийгмийн эрүүл мэндийг хамгаалах, холбогдох шийдвэрийг шуурхай гаргах, нийгэм эдийн засагт үзүүлэх сөрөг нөлөөллийг бууруулах болон зохион байгуулалтын асуудлаар Монгол Улсын Засгийн газар, Улсын онцгой комисс дараах бодлогын баримт бичгийг боловсруулан батлуулж, хэрэгжилтийг хангуулан ажиллалаа.

Үүнд Монгол Улсын Засгийн газрын одоо 94, цар тахалтай холбоотой тогтоол 94 гарсан байна. Улсын онцгой комиссын тогтоол 18 гарсан байна. Улсын онцгой комиссын албан даалгавар 12, Улсын онцгой комиссын даргын нийт 119 тушаал, шийдвэр гаргаж хэрэгжилтийг ханган ажилласан байна. Улсын онцгой комисс 2020, 2021 онд 69 удаа хуралдаж холбогдох шийдвэрийг гаргаж, хэрэгжилтэд Улсын онцгой комиссын шуурхай штаб, аймаг, нийслэл, сум дүүргийн шуурхай штабуудаар дамжуулан хяналт тавьж гүйцэтгэлийг хангуулж ажиллалаа. 2022 оны 3 дугаар сарын 13-ны өдрийн байдлаар улсын хэмжээнд КОВИД-19-ын эсрэг вакцинд зорилтот бүлгийн иргэдийн 96.4 хувь нэгдүгээр тунд хамрагдсан бол 92.2 хувь хоёрдугаар тунд хамрагдсан. 53 хувь 3 дугаар тунд хамрагдсан. Нийт хүн амын 69.8 хувь нэгдүгээр тунд, 66.8 хувь хоёрдугаар тунд, 31.6 хувь нь гуравдугаар тунд тус тус хамрагдсан гэсэн мэдээлэл байна. Улсын хэмжээнд корона вирусийн халдварын эсрэг вакцины нэмэлт гуравдугаар тунд нийтдээ 1 сая 227 мянга 907 хүн, дөрөвдүгээр тунд 108 мянга 295 хүн хамрагдсан байна.

Хэрвээ вакцинжуулалт эрт эхлээгүй иргэд идэвхтэй хамрагдаагүй бол нас баралт багадаа 40-50 мянга хүрэх байсан гэдгийг эрдэмтэн судлаачдын судалгаа бас харуулж байгаа. Манай улс зах зээлийн эдийн засагт шилжсэн 1990 оноос хойш цар тахлын улмаас 2020 онд эдийн засгийн өсөлт хасах -5.3 хувь болж буурсан. Засгийн газраас цар тахлын нөлөөнд хамгийн их нэрвэгдсэн аж ахуйн нэгжүүд, ажил олгогч, иргэд, аж ахуйн нэгжүүд, бизнес эрхлэгчдэдээ үйл ажиллагааг нь дэмжих, мөн цогц хөтөлбөр боловсруулах, гадаадад буй иргэддээ мэргэжлийн байгууллагын зөвлөгөөнд үндэслэн үе шаттай татан авах ажлыг зохион байгуулахаар уг зорилтдоо тусгасан. Үе шаттайгаар хэрэгжүүлж ирсэн ажлуудын үр дүнгийн талаар тухай бүр түр хороонд танилцуулж байсныг та бүхэн мэдэж байгаа. Эдийн засгаа сэргээх зорилтын хүрээнд эрүүл мэндээ хамгаалж, эдийн засгаа сэргээх 10 их наядын хөтөлбөрийг бас хэрэгжүүлсэн.

Өнөөдрийн байдлаар хөтөлбөр бас үр дүнгээ өгч байгаа гэж үзэж байгаа. Энэхүү цогц төлөвлөгөөнүүдийг амжилттай хэрэгжүүлснээр 130 мянган ажлын байр алдахаас сэргийлж 225 мянган ажлын байрыг өнөөдрийн байдлаар хадгалж үлдсэн гэж дүгнэж байгаа. Хэрэв вакцинжуулалт болон 10 их наядын төлөвлөгөөг эхлүүлээгүй үр дүнтэй зохион байгуулаагүй, удаашралтай байсан бол эдийн засаг 2.4 хувийн хасахтай гарах байсан гэдэг судалгааг мөн олон арван мянган ажлын байрууд алдагдах, эдийн засаг улам доройтох хүндрэлтэй нөхцөл байдал үүсэх байсан гэж эдийн засагчид дүгнэж байгаа. Монгол Улсын эдийн засгийн хараат бус, бие даасан байдлыг бэхжүүлэх, коронавируст халдварын цар тахлын эдийн засагт үзүүлэх сөрөг нөлөөллийг бууруулах, мөн хөгжлийг хязгаарлагч хүчин зүйлийг цаг алдалгүй тодорхойлон тодорхой гарц шийдлүүдийг гаргаж ажиллах ажлын хүрээнд алсын хараа 2050 Монгол Улсын урт хугацааны хөгжлийн бодлогыг үр дүнтэй хэрэгжүүлэх суурь нөхцөлийг бүрдүүлэх, эдийн засаг, дэд бүтэц болон төрийн бүтээмжийг сайжруулахад чиглэсэн 10 хүртэлх жилийн хугацаанд хэрэгжих дунд хугацааны зорилт, шинэ сэргэлтийн бодлогын хөтөлбөрийг боловсруулж Улсын Их Хурлаар хэлэлцүүлэн батлуулж, Засгийн газар хэрэгжилтэд хяналт тавьж хэрэгжүүлэхээр одоо бүх нөөц бололцоогоо дайчлан ажиллаж байгааг нь зориуд бас онцлон хэлье.

Ингээд та бүхэндээ товчхон танилцуулга хийлээ. Асуулт байвал хариулаад явъя.

**Б.Баттөмөр:** Амарсайхан сайдад баярлалаа.

Короновирус талбарын нөхцөл байдал, вакцинжуулалтын явц Эрүүл мэндийн яамнаас авч хэрэгжүүлж байгаа арга хэмжээний талаарх мэдээллийг эрүүл мэндийн сайд Энхболд хийнэ ээ. Энхболд сайд микрофоныг өгье. 3 дугаар микрофон.

**С.Энхболд:** Түр хорооны эрхэм гишүүдэд энэ өдрийн мэндийг хүргэе ээ. Зарим нэг слайд шадар сайдын танилцуулгад гарсан учраас би бас товч мэдээллээ явъя аа.

Дэлхий даяар коронавируст халдварын нөхцөл байдал ямархуу түвшинд байгаа талаар бас эхний ээлжийн товч мэдээллийг өгье. Омикроны давлагаа халдварын тохиолдлын тоо 3 сарын эхний долоо хоногт дэлхийн нийт дийлэнх бүс нутагт бол 5-8 хувиар буурсан статистик тоон мэдээнүүд гарч байна. Долоо хоногт бол 10 сая тохиолдол бүртгэгдэж, 52 мянган хүн нас барж байна гэсэн ийм мэдээллийг бол өгч байгаа. Зөвхөн Номхон далайн баруун бүсэд 46 хувиар өссөн ийм тоон мэдээ байна. Энэ өсөлт нь бол ялангуяа Өмнөд Солонгос Бүгд Найрамдах Хятад Ард улс, ялангуяа Хятад Бүгд Найрамдах Хятад Ард Улсын урд мужууд болох Гонгконг, Шинжиан, Шанхай гэх мэт хорь гаруй улсад тохиолдлын тоо нэмэгдэх ийм хандлага ажиглагдаж байна. Вирус нь бол тасралтгүй мутацид орж байгаа короновирусийн вирус. Энэ ялангуяа гаднын вирус судлаачдын эрдэмтдийн үзэж байгаагаар ирэх намар шинээр мутацлагдсан хувилбар гарах магадлалтай байна гэсэн мэдээллийг бол сүүлийн хэвлэл мэдээлэл дээр бол гарч байна.

Ялангуяа энэ намар бол нэлээн тийм тархалт өндөртэй, бас хоруу чанар өндөртэй ийм мутацлагдсан хэлбэр гарахыг бол үгүйсгэхгүй гэсэн ийм судалгаанууд таамаглалууд гарч байгаа. Энэтэй холбоотой улс орнууд ирэх намрын энэ цар тахал юу мутацлагдсан хувилбар гарахаас сэргийлж, вакцины судалгаануудыг бол эрчимжүүлж байгаа ийм мэдээллүүдийг өгч байгаа.

Дотоодын нөхцөл байдал та бүхэн энэ график дээр харж байна. Сүүлийн 24 цагийн хугацаанд нийт 92 тохиолдол бүртгэгдсэн байна. Улсын хэмжээнд нийт маш хүнд 9 хүн хэвтэн эмчлүүлэгдэж байгаа.

Сүүлийн өнөөдрийн байдлаар 856 хүн бол эмнэлэгт хэвтэн эмчлүүлэгдэж байгаа. Үүнээс 500 гаран тохиолдол бол Улаанбаатарт. Бусад нь бол орон нутагт байна. Гэрийн хяналтад 3345 хүн байна. Улсын хэмжээнд нийт бүртгэгдсэн тохиолдлыг түрүүн хэлсэн. 915 мянга 811 тохиолдол. Үүнээс Улаанбаатарт 500 мянга 184 тохиолдол байна.

Сүүлийн үед бол энэ томуугийн томуу, туст өвчний өвчлөл нэлээн идэвхжиж байгаа. Та бүхэн энэ график дээр харж байна. Яг одоогийн өнөөдрийн байдлаар бол томуугийн томуу төст өвчний дэгдэлт бол энэ алаг цоог дэгдэлтийн түвшинд хүрсэн байгааг та бүхэн харж байна. Ялангуяа орон нутагт гурван аймгийн түвшинд бол аймгийн дэгдэлтийн түвшинд хүрсэн томуугийн дэгдэлтийг бол 5 түвшинд хуваадаг байгаа. Эхнийх нь бол улирал хооронд идэвхжлийн түвшин, алаг цоог дэгдэлт, аймгийн түвшний дэгдэлт тавд нь энэ тахал хэлбэрийн түвшинд гэж хуваадаг. Гурван аймгийн түвшинд бол энэ аймгийн дэгдэлтийн түвшинд хүрсэн. Улаанбаатарын хэмжээнд бол алаг цоог түвшин рүү ойртож байгаа ийм дүр зураг харагдаж байгаа. Ялангуяа сүүлийн энэ вирусийн давамгайлал нь бол энэ синцитал вирус голлон давамгайлж энэ томуу томуу төст өвчний дэгдэлт нэмэгдэж байна.

Менингок халдварын тохиолдол бол бүртгэгдсэн хоёр тохиолдол бүртгэгдсэн байгаа. Энэ нь Сонгинохайрхан дүүрэгт нэг айлын хоёр хүүхэд бүртгэгдсэн. Энэ тохиолдлыг бүртгэгдсэн тоо болгоноор дэгдэлт гэж үздэг. Хоёр тохиолдол гарсан байгаа учраас хоёр дэгдэлт гэж үздэг. Манай улсад та бүхэн энэ харж байна. 2001 оноос хойших энэ дэгдэлтийн түвшнийг бол харж байгаа байх. Хамгийн өндөр түвшин бол 2002 онд байсан. 2007 онд бол дараагийн ийм өндөр түвшинд 150 орчим хүүхэд. Сүүлийн 5 жилд бол бас тийм их тохиолдол бүртгэгдэж байгаагүй. Жилдээ бол ямар ч гэсэн 10 орчим тохиолдол 10-аас дээш тохиолдол бол бүртгэгддэг ийм байгаа.

Дараагийн слайд. Сая вакцинжуулалтын мэдээллийг өгсөн.

Өнөөдрийн байдлаар 21 аймаг 84 өрхийн эрүүл мэндийн төв, 333 суманд вакцинжуулалтыг бол хийж байгаа. Бид нар 8 сарын 16-наас эхлэн 3 дахь тун хийсэн. Он гараад бид нар 4 дэх тунг бол хийж эхэлсэн байгаа. 4 дэх тун бол одоогийн байдлаар 3.3 хувьтай хийгдэж байна аа. Манай улс энэ вакцинжуулалтад хамрагдсан улс орнуудтай харьцуулахад харьцангуй бас ийм өндөр хувьтай орны тоонд ордог. Та бүхэн энэ графикаас харж байна. Манай улс вакцинжуулалтыг богино хугацаанд хийж одоо өндөр хувьтай хийсний үр дүнд энэ харьцангуй дөрвөн давлагааг бол эрсдэл багатай даван туулсан гэж үздэг ээ. Энэ ковидын үед ямар ямар арга хэмжээ авсан гэх дээр, ялангуяа энэ дөрөв дэх давлагааны үед бол бид нар өрхийн анхан шатны тусламж үйлчилгээг бол илүү иргэндээ ойртуулахын тулд эрчимжүүлсэн байгаа.

Мөн дээрээс нь энэ явуулын ковидын амбулаторийг бас дүүргүүдийн эмнэлгүүд болон өрхийн эмнэлгүүдээр ажиллуулсны хүчинд бас энэ гэрийн хяналтыг нэлээн сайн эрчимжүүлсэн гэж үзэж байгаа. Мэдээж энэ өрхийн эмнэлгээр дамжуулан халдвар авсан иргэдийг хянах, дээрээс нь энэ шаардлагатай тохиолдолд энэ ковидын амбулаторид нарийн мэргэжлийн эмчид үзүүлж рентген зураг авах энэ байдлаар бид нар бол ялангуяа эмнэлэгт тэр болгон хэвтүүлэхийг бас аль болох хязгаарлаж гэрийн хяналтад авсан байгаа. Энэ бол одоо энэ дөрөв дэх давлагаан дээр харьцангуй үр дүнг өгсөн. Та бүхэн энд чинь харж байна. Манай улс ор дэлгэсэн байдлаар энэ бусад оронтой харьцуулж харахад хамгийн их ор дэлгэсэн орны тоонд ордог.

Ялангуяа бид нар энэ дельта хувилбарын давлагаа буюу гурав дахь давалгаанд 22 мянга 200 орыг бол дэлгэсэн. Энэ нь ингэж дэлгэсэн нь бол ер нь бусад орнуудтай харьцуулахад маш өндөр хувьтай. Ялангуяа эрсдэлтэй бүлгийг бол хамгийн түрүүнд хүнд хөнгөний зэргээс үл хамааран бид нар эмнэлэгт хэвтүүлэн авсан, татаж авсан.

Ингэснээрээ бид нар бас энэ нас баралтын түвшин илүү хүндрэх эрсдэлээс сэргийлж чадсан гэж үзэж байгаа. Та бүхэн энэ график хүснэгтээс харж байна? Бусад оронтой харьцуулахад 29.2 хувиар ийм өндөр үзүүлэлттэй гарсан байгаа.

Дараагийн нэг хийж хэрэгжүүлсэн арга хэмжээ бол энэ. 21 аймагт бид нар PCR лабораторийг богино хугацаанд хийсэн, байгуулсан байгаа. Ингэснээрээ бид нар ялангуяа оношилгоо шинжилгээн дээр бол ямар нэгэн хүндрэл бэрхшээл учруулаагүй ард иргэддээ. Орон нутагтаа хийх чадавхжуулсан учраас энэ маань их маш том үр дүнтэй болсон. Одоо буцаагаад энэ PCR лаборатори маань одоо ялангуяа энэ томуу томуу, төст өвчний үед бүрэн ашиглах боломжтой.

Дараагийн бас энэ бид нар хамгийн гол нь томуу, томуу төст өвчний үед бол таван цэг дээр ийм лабораторийг байгуулж тэндээс тандалтын мэдээг авдаг байсан бол одоо 21 аймгаас энэ мэдээллийг авах бүрэн боломжтой бүрдсэн.

Дараагийн нэг хэрэгжүүлсэн арга хэмжээ бол энэ 21 аймагт бэсрэг хүчилтөрөгчийн үйлдвэрийг байгуулсан. Ингэснээрээ бид нар бас эмнэлгийн тусламж үйлчилгээг илүү хурдан шуурхай үзүүлэх ийм боломж бололцоо бүрдсэн гэж үзэж байгаа юм.

Дараагийн нэг арга хэмжээ бол энэ 2021 оны 7 сараас хойш бид нар вирустай дасан зохицох бодлогыг явуулсан, хөл хорио тавиагүй. Энэ маань одоо өөрөө энэ сүүлийн гурав дахь, дөрөв дэх давлагаан дээр бол маш үр дүнгээ өгсөн гэж үзэж байгаа.

Дараагийн слайд дээр та бүхэн энэ нас баралтын түвшнийг харж байна. Мөн бусад орны нэг сая хүн амд нас барсан энэ харьцуулалтыг бол харж байна. Энэ дээр цар тахал эхэлснээс хойш улс орнуудын нас баралтыг харахад 2022 оны 01 сарын 31-ний байдлаар Их Британи, Америкийн нэгдсэн улс, Франц, Итали улсуудад нэг сая хүн амд нас баралт нь 2200-2400 тохиолдол байгаа бол манай улсынх нэг сая хүнтэй харьцуулахад 600 орчим байна. Энэ бол Засгийн газраас авч хэрэгжүүлсэн арга хэмжээ үр дүнгээ өгсөн гэдгийг бол харуулж байгаа нэг илрэл нь гэж үзэж байгаа. Ялангуяа ямар нэгэн цар тахал, энэ халдварт өвчинг бол хамгийн гол үзүүлэлт бол энэ нас баралт байдаг. Тухайн арга хэмжээ авч хэрэгжүүлсэн ч гэсэн нас баралтыг ямар түвшинд барьж чадсан гэдгээр нь тухайн улсын одоо энэ хариу арга хэмжээг хэр оновчтой зохион байгуулсан бэ гэдэг нь нэг гол үзүүлэлт нь бол энэ нас баралтын түвшин байдаг. Бид нар цаашид шинэ хувилбарын тандалтыг бол тогтмол хийж байна. Энийг бол өөрийн улсдаа хийх бүрэн боломжтой болсон. 12 сарын эхээр NGS аппарат буюу одоо бүрэн геномын дараалал тодорхойлох энэ аппаратыг Халдварт өвчин судлалын үндэсний төвд хийж энэ өнгөрсөн хугацаанд бол бүрэн нутагшуулж энэ вирусийн хувилбарын тандалтыг бол хийх бүрэн бололцоотой болсон байгаа.

Энэ лаборатори нь бол ганцхан энэ корона вирус биш, энэ халдварт бус өвчин дээр бас оношилгоон дээрээ бол маш их үр дүнтэй ийм лаборатори байгуулагдсан гэж үзэж байгаа. Халдварт өвчний мөн хяналтын тогтолцоог бэхжүүлэх чиглэлээр арга хэмжээнүүдийг авч хэрэгжүүлж байна.

Дараагийн нэг арга хэмжээ бол энэ кронавируст халдварын шинэ хувилбараас сэргийлэх, мэдээлэл сурталчилгааг эрчимжүүлэх, олон салбарын оролцоог хангасан нэгдсэн мэдээллээр хангах, хүн ам хангах ийм ажлуудыг эрчимжүүлж байна. Салбар хоорондын үйл ажиллагааг бол улам бэхжүүлэх чиглэлээр ажиллаж байна. Омикрон халдвар авсан иргэдэд дараагийн хувилбарын давалгаанд дахин өвдөх эрсдэлтэй тул нэмэлт тун вакцинжуулалт хамруулах ажлыг бас тогтмол хийж эрчимжүүлж сургалт мэдээллийг бол байнга явуулж байна.

Дараагийн нэг ажил бол энэ бид нарын вакцины дараах дархлаа тогтолцооны судалгааг бол дахин эрчимжүүлж, энэ судалгааны ажлуудыг бол үргэлжлүүлээд хийгээд явж байгаа. Мэдээж энэ намар бас шинэ хувилбар гарч ирж болзошгүй гэдэг үүднээс бид нар энэ нэмэлт тунгийн вакцинжуулалт мөн хагас тунгийн вакцинжуулалтын судалгааг бол олон улсын байгууллагуудтай хамтраад эрчимжүүлээд явж байна.

Мэдээлэл дууслаа.

**Б.Баттөмөр:** Энхболд сайдад баярлалаа. КОВИД-19-ын нөхцөл байдал вакцинжуулалтын явц. Тэгээд энэ уг асуудалтай холбогдуулан Улсын онцгой комиссын дарга болон холбогдох хүмүүс Эрүүл мэндийн сайд ирсэн байна.

Асуулт асуух гишүүд нэрсээ өгнө үү. Бат-Эрдэнэ гишүүнээр тасалъя аа. Тэр Алтанхуяг гишүүнд микрофон өгье.

**Н.Алтанхуяг:** Яг иргэдэд хандаад одоо энэ Эрүүл мэндийн сайд байгаа. Одоо яг юу болчхоод байгаа юм. Одоо яах юм бэ гэдэг асуултад хариулт өгөөч. Иргэд юу анхаарах юм, яах юм. Одоо энэ маскаа зарим нь зүүж, зарим нь эс зүүж одоо янз бүрийн юм болоод байна шүү дээ. Тэгэхээр одоо ер нь иргэд ямар юм анхааруулж хэлэх ёстой юм. Тийм нэгдсэн зүйл байна уу? Төлөвлөсөн зүйл байна уу? Хэлээч.

Хоёр дахь нь ковид гэдэг энэ асуудлаас болж маш их хэмжээний гадаадын зээл, маш их хэмжээний мөнгө одоо авсан л даа. Энэний зарцуулалтыг одоо энэ нэг яадаг юм аудит ордог юм болов уу, эсвэл одоо яаж тайлагнадаг юм? Энэний тайланг ер нь хэн, хэзээ тавих юм. Одоо нэг янз янзын тоо яригдаад л яваад байгаа байхгүй юу. Тэгэхээр яг энэ ковидтой холбоотой гарсан. Ямар хэмжээний зардал байна? Юу юунд зарцуулагдсан юм. Одоо тэр нэг хамар ухахад гэхэд жишээ нь хэчнээн төгрөг зарцуулагдсан юм. Одоо ер нь хэчнээн хэмжээний одоо бараа материал үлдээд байгаа юм, вакцинаараа хэчнээн юм байгаа юм.

Мөнгө төгрөгийн нь үлдэгдэл юм юу байгаа юм бэ. Энийг санхүүгийн тайлан ер нь нэлээн сайн тавих ийм шаардлагатай байна. Дээр би Энхболд сайд танд утсаар би хэлсэн шүү дээ. Одоо яг шууд ковидтой холбоогүй. Тэгэхдээ энэ Хоёрдугаар эмнэлгийн хашаан дотор байгаа оношилгооны төв, Хоёрдугаар эмнэлгийн оношилгооны төв болчихлоо. Энэ Монгол Улсын үе үеийн одоо Засгийн газрын бодлого явахгүй байна. Энийг яана гэж анхнаасаа хийсэн гэхээр байршил нь Хоёрдугаар эмнэлгийн хашаан дотор л барьчихсан болохоос биш энэ Монгол Улсын хэмжээний оношилгооны төв босох ёстой юм. Солонгосын одоо Засгийн газраас авсан 60 гаруй сая доллар байна уу? Би мартчихаж. Маш их одоо зээл авч ингэж босгосон оношилгооны төв байхгүй юу. Тэгээд одоо Монголд ямар асуудал тулгараад байгаа вэ гэхлээр, оношилгоо гэдэг юм чинь ингээд найдвартай юу, үгүй юу гэдэг дээр их асуудал үүсээд байна.

Тэгэхээр тэр бол Солонгосын зээлээр боссон оношилгооны төвийг та буцаагаад байранд нь оруулаад ямар нэгэн эмнэлгийн хавсарга биш улсын хэмжээний оношилгооны яг найдвартай төв болгомоор байна. Энэ концепц нь одоо уг нь анх ингэж явсан юм. Та чинь бас хоёрдугаар эмнэлгийн дарга байсан байх.

Тэгэхээр тэр эмнэлгийн оношилгооны төв биш юм байгаа юм. Улсын хэмжээний. Тэгээд шаардлага гарвал эрүүл мэндийн даатгалаасаа хэдэн төгрөгөө өгөөд иргэд нь бас өөрсдөө мөнгө төгрөгөө өгөөд найдвартай оношлуулдаг баймаар байна. Одоо манайд ямар юм болж байна вэ? Гэхлээр маш их хэмжээний тоног төхөөрөмж авсан. Тал талд маш өндөр үнэтэй. Дараа нь зардал маш өндөр, өнөө ажиллуулдаг зардал маш их өндөр үнэтэй, -196 градус шаарддаг тийм томограф гэдэг тэр чинь тэгнэ шүү дээ. Энэ маш их зардлыг бол даахгүй учраас энд тэнд маш их хэмжээний хөрөнгө үрэгдэж байна. Тэгэхээр би улсын хэмжээний нэг ганц оношилгооныхоо төвийг босгоод өгөөч ээ гэж бүр дээр одоо танд утсаар хэлсэн. Дахиад би хэлчихье.

Хоёрдугаарт тэр Медипасыг одоо хаана авчхаад байгаа юм бэ? Эрдэнэт үйлдвэрт өгөөд нэмэр байхгүй ээ. Ингээд одоо дахиад буруу юм хийлээ. Би хаана өгснийг мэдэхгүй байна. Тэрнийг авдаг нь бол зөв авчхаад. Эрүүл мэндийнхээ яамтай ярьж байгаад би бодохдоо бол анх одоо тэр хойд талын бүсийн оношилгооны төвд ч юм уу, оношилгоо, эмчилгээ хоёр өөр шүү дээ. Оношилгооны төв ч юм уу болгодог юм болов уу, яадаг юм бол би мэдэхгүй байна. Энийгээ сайхан зөв ярьж байгаад нэг юм хийгээч ээ. Эрдэнэт үйлдвэр тэгээд ерөөсөө нэр байхгүй. Энэ Амарсайхан сайд тэр нэг авсныг чинь бол дэмжиж байгаа юм. Тэгтэл шал буруу. Одоо буцаагаад Эрдэнэтэд өгөөд яах юм, тэр чинь. ГОК-т өгөөд нэмэр байхгүй. Тэгэхээр энийгээ ингээд асуу.

**Б.Баттөмөр:** Алтанхуяг гишүүнд дахиад нэг минут өгье.

**Н.Алтанхуяг:** Тэр бол одоо бас л манай нөгөө нэг манангийн нэг хэдэн хулгайч нарын хийсэн л ажил шүү дээ. Эрдэнэт үйлдвэр яахаараа тэндээс мөнгө гаргаж хажуу талд эмнэлэг босгож байдаг юм. Тэгээд юу болгож одоо мөнгийг идэж ууж байна вэ гэхээр одоо тэгээд менежментээр хүнд өгчихсөн гэдэг нэртэй ГОК-ын ажилчдын одоо оношилгоо хийлгэж байна гээд одоо ГОК-оосоо мөнгийг нь аваад Медипаст өгөөд Медипас нь буцаагаад тэр мөнгийг нь ГОК-т өгөөд тэгээд төр одоо менежментийн төлбөр хийгээд дуусгах юм. Энэ буруу схемийг таныг зогсоосныг бол би зөв гэж байна. Одоо цаашаа ажиллуулдаг эсэх юм чинь зөв үү, буруу юу? Би эргэлзэж байна. Ийм асуултад нэг хариулт өгөөдхөөрэй.

**Б.Баттөмөр:** Амарсайхан сайд хариулъя, дараа нь Энхболд сайд хариулна.

**С.Амарсайхан:** Алтанхуяг гишүүний асуултад хариулъя. Медипас эмнэлгийг буцааж авсан. Зөвхөн бид нар бас эмнэлэг ч биш. Дээр нь 50 айлын орон сууц, 24 машины дотор байдаг зогсоол гээд ингээд цэвэр бол хулгай луйвраар үнэгүй авчихсан аваад зогсохгүй Эрдэнэтээс нэмээд 12.7 тэрбум төгрөгийг бэлнээр авчихсан ийм. Одоо цэвэр хулгай луйвар бүр ийм шилдэг схем явсан. Тэнд энийг Эрдэнэт үйлдвэрийн өмчөөр баригдсан учраас эхний ээлжид Эрдэнэт үйлдвэрт буцааж аваад дараа нь Төрийн өмчийн хорооны шийдвэр гаргаад Эрүүл мэндийн яаманд хариуцуулаад бүсийн оношилгооны төв болгож ажиллуулахаар Эрүүл мэндийн яаманд одоо үүрэг даалгавар нь өгчихсөн гээд зохион байгуулалт нь хийгдээд эхэлчихсэн гэж үзэж байгаа. 14 хоногийн өмнө Төрийн өмчийн хорооны даргатай бид яриад, Эрдэнэтийн удирдлагатай яриад тэнд Эрдэнэт хариуцаж авахгүй. Энэ бол бол Эрүүл мэндийн яамны шууд удирдлага дор бүсийн эмчилгээ оношилгооны чиглэлээр үйл ажиллагааг нь явна. Харин энэ дээр ямар нэгэн байдлаар одоо тэр өндөр чанартай тоног төхөөрөмж, чанар стандарт хангагдсан байр савны стандарт үйл ажиллагааг зогсоож, хязгаарлахгүйгээр алдагдуулахгүйгээр улам сайжруулж ажиллалаа гэдэг үүрэг даалгавар, чиглэл одоо Эрүүл мэндийн сайдад өгөөд, Төрийн нарийн бичиг нь хариуцаж ажиллаж байгаа. Удахгүй бас энэ чиглэлээр бид явцын мэдээллийг сонсоно оо гэж. Энэ нэгдүгээрт ийм арга хэмжээ авагдаж байгаа.

Хоёрдугаарт нь ковидод зориулагдсан төсөв хөрөнгийн асуудлаар Сангийн яаманд бас үүрэг чиглэл өгчихсөн, аудит оруулж байгаа юм. Өнгөрсөн одоо 2020 оноос эхлээд 2021, 2022 онд ковидын эсрэг авч хэрэгжүүлсэн арга хэмжээнд зарцуулсан бүх гадаад, дотоодын зээл тусламж, хөрөнгө санхүү, зарцуулалт, худалдан авалтаар бүрэн хэмжээний аудитын шалгалт оруулж Засгийн газарт тайлагнахаар. Дараа нь Их Хуралд сонсохоор, мэдээлэхээр ингэж одоо зохион байгуулалт хийгдээд явж байгаа. Энэ мэдээллийг бол Эрүүл мэндийн яам, Сангийн сайд, Эрүүл мэндийн сайд хоёр аудитын шалгалт ороод дууссаны дараа Засгийн газар танилцуулагдсаны дараа олон нийтэд Их Хуралд хариуцаж мэдээллээ хийнэ.

**Б.Баттөмөр:** Энхболд сайд хариулъя.

**С.Энхболд:** Алтанхуяг гишүүний асуултад хариулъя. Манай улсын хувьд улбар шар түвшнээс шар түвшинд шилжсэн. Мэдээж энэ дөрвөн үе шат байгаа. Тэгэхээр нөхцөл байдал одоогийн байдлаар бид нар дөрөв дэх давалгааг даван туулж байгаа. Цаашид нөхцөл байдал ямар байхыг бол бид нар бас таашгүй. Тийм учраас хувь хүн халдвар хамгааллын дэглэм барьдгаараа барих ёстой. Мэдээж олон хүн ам нягтаршсан газар бол маскаа зүүх ёстой. Ийм шаардлагуудыг бол бид нар байнга өгч байгаа. Тэгэхээр одоо хүн хувь хүн бол халдвар хамгааллын дэглэм. Албан байгууллага ч гэсэн энэ халдвар хамгааллынхаа дэглэм журмыг бол бариад явна гэсэн үг. Одоогийн байдлаар бид нар вакцины нөөц бол 1 сая 800 мянга орчим тун вакцины нөөцтэй. Үүнээс 1 сая 200 нь бол файзер вакцины нөөцтэй байгаа.

Манай улсын хувьд бол найман.

**Б.Баттөмөр:** Энхболд даргад микрофон өгье. Энхболд.

**С.Энхболд:** 8 сая 300 орчим мянган тун вакциныг бол бид нар татан авсан 50 удаагийн татан авалтаар. Одоогийн байдлаар үлдэгдэл 1 сая 800 байна аа.

Хоёрдугаар эмнэлгийн оношилгоо эмчилгээний төвийн асуудал бол төсөл хэрэгжих явцад тухайн үеийн Засгийн газрын шийдвэрээр Хоёрдугаар эмнэлгийн харьяанд шилжүүлнэ гэдэг шийдвэр гарч Хоёрдугаар эмнэлгийн одоо нэг хэсэг өргөтгөл байдлаар ашиглаж байгаа. Тэнд байгаа тоног төхөөрөмж ер нь манай эрүүл мэндийн салбарт шинэ, өндөр өртөгтэй энэ тоног төхөөрөмжүүд бол бас маш богино хугацаанд шинэчлэгдэж өөрчлөгдөж байдаг. Одоогийн байдлаар тэнд ашиглагдаж байгаа тоног төхөөрөмжүүд бас мөн Хоёрдугаар эмнэлэгтэй дүйцэхүйц төрөлжсөн нарийн мэргэжлийн эмнэлгүүд болон томоохон хувийн эмнэлгүүд бол яг тийм тоног төхөөрөмжийн хэмжээнд оношилгоог бол хийж байгаа.

Хоёрдугаар эмнэлгийн нэг онцлог ялгарах юм бол одоо пэт си ти буюу энэ циклитроны үйлдвэртэйгээ цуг баригдсанаараа бол давуу талтай. Энүүгээрээ илүү оношилгооны хүртээмж нэмэгдэж байгаа гэсэн үг. Бусад тоног төхөөрөмжүүд бол энэ төрөлжсөн нарийн мэргэжлийн эмнэлгүүд дээр байгаа тоног төхөөрөмжтэй бол нэг түвшний ийм тоног төхөөрөмжүүд байна. Медипас эмнэлгийн тоног төхөөрөмж бол одоо бараг 8 жилийн өмнө суурилагдсан тоног төхөөрөмжүүд. Тэр үедээ бол тухайн үедээ зарим нэг нэр төрлийн тоног төхөөрөмжүүд нь бол өндөр хүчин чадалтай байсан. Одоо бол харьцангуй тэр тоног төхөөрөмжүүдийг бол эдэлгээ уртассан.

Дээрээс нь бас яг одоо сүүлийн үед үйлдвэрлэж байгаа тоног төхөөрөмжтэй харьцуулахад бол үзүүлэлт доогуур үзүүлэлттэй тийм. Жишээ нь MRI гэхэд 0.35 тесла ийм хагас нээлттэй загварын байгаа. Компьютер гэхэд бас тийм өндөр хүчин чадалтай биш иймэрхүү бас асуудлууд байгаа. Тэгэхдээ тэр яг бүсийн оношилгоо эмчилгээний түвшинд хэрэглэгдэх үү, үгүй юу гэхэд бас эргэлзээтэй. Бид нар ноднингийн, төсвийн хөрөнгө оруулалтаар бол Эрдэнэт Орхоны бүсийн оношилгоо, эмчилгээний төвийг бол бас нэлээн чадавхжуулсан. Тоног төхөөрөмжүүдийг бол нэмж суурилуулсан. Одоо тэнд ашиглагдаж байгаа тоног төхөөрөмж Медипастай харьцуулахад бол хамаагүй өндөр хүчин чадалтай тийм тоног төхөөрөмжүүд суурилагдчихсан байгаа гэсэн үг.

**Б.Баттөмөр:** Оюунчимэг гишүүн.

**М.Оюунчимэг:** Баярлалаа. Сая ковидын үеийн төсвийн зарцуулалтын талаар асууж байгаа бол ажлын хэсэг гараад ажиллаж байгаа гээд Шадар сайд хэллээ. Ер нь энэ нөгөө цар тахлын эсрэг явуулсан бодлого хэр оновчтой байсан, бид юун дээр онов, энэ үед нөөц дутагдаж байсан зүйл юу байв гэх мэт дунд шатны үнэлгээ хийж байгаа болов уу. Би ингээд статистик бусад судалгаануудыг харахад яг энэ дунд шатны үнэлгээ ховор байна л даа. Тэгээд энэ үнэлгээ хийж байгаа гол шалтгаан нь сая бас хэлж байна л даа. Намар дахиад мутацлагдсан хувилбар гарах магадлал бас байгаа гээд болгоомжилж байна.

Тэгэхээр бид нар энэ дээрээ дараагийн эдийн засгийн хүндрэлээс гарах, дахиад мутацлагдсан энэ хувилбар гарлаа гэхэд бид стратегиа маш нарийвчлан ингээд боловсруулаад бэлэн байж байх нь маш чухал байна л даа. Тэгэхээр ийм дунд шатны энэ үнэлгээнүүд хийх талаар ажил хэр явж байгаа бол оо? Энэ дээр нэг мэдээлэл өгөөч ээ. Ер нь би энэ сүүлийн 6 сард цар тахлаас үүдэлтэй судалгаанууд ер нь байна уу, хүндрэлийг хэмжсэн судалгаа байна уу гээд статистикийн хороо, холбогдох яамд, Монгол банкны энэ эх сурвалжуудыг харахад дорвитой, яг өргөн хүрээнд хийсэн тийм судалгаа цөөн байна л даа.

Харин одоо л бид яг энэ нөхцөл байдлыг илүү сайн судлаад энэ цар тахалтай холбоотойгоор өгсөн халамжийн бодлогоо хумьж яг тэр зорилтот бүлэгтээ хүртээх энэ асуудал өөрөө чухал байгаа. Сая Улсын Их Хурлын дарга ч гэсэн чуулганы хуралдаан дээр энэ халамжийн бодлогыг яг зорилтот бүлэг рүүгээ чиглүүлэх асуудал одоо чухал байна гэж байгаа. Яагаад гэвэл бид сая цаад тахлын үед нэлээд өргөн фронтоор явсан. Одоо энийг хумьж тэр зорилтот бүлэг рүүгээ чиглүүлэхэд. Бидэнд энэ судалгаа хэрэгтэй байна л даа. Цар тахлын үеийн энэ судалгаанууд тэгэхээр хүндрэлийг хэмжсэн судалгааг одоо хийж байгаа болов уу.

Тэгэхээр энэ дээр нэг тодорхой хариулт авмаар байна. Хоёр дахь нь Шадар сайд сая 3 сарын 14-нөөс тэр PCR-ыг гадаадаас ирж байгаа хүмүүс болон дотоодод PCR шаардахаа больсон байна лээ. Энэ харин маш зөв шийдвэр. Яагаад гэвэл бид нарт бас одоо гадаадад Монгол руу ирж байгаа хүмүүс маань яараад л хуваариа өгдөг, бараг л 200, 300 доллароор түргэвчилсэн PCR өгдөг. Энэ дээрээ тэрийг нь үздэг ч үгүй. Зүгээр онгоцонд ороход л МИАТ шаардаж байна гэдэг өгдөг ийм зүйлүүд байсан. Харин ингээд бодит байдлыг шуурхай арга хэмжээ аваад энэ PCR-ыг болиулж байгаа нь бол зөв. Энэ бас хий тийм ээ, үргүй зардлууд энд маш их яваад байгаа юм аа, нэгдүгээрт.

Дараагийн асуулт нь шар түвшин нь зарласнаас хойш ер нь манай гадаад, дотоодын энэ эдийн засгийн нөхцөл байдал хэр идэвхэжсэн бол? Яг энэ нөгөө үйлчилгээний салбар бусад салбарууд хэвийн горимдоо ороход цаашдаа хэр хэмжээний хугацаа шаардлагатай байгаа бол. Бас энэ талаар та бүхэн маань ярьсан. Тооцоо судалгаа хийсэн зүйл байна уу?

Гуравт нь би Энхболд сайдаас асууя. Та сая менингокын тухай ярьж байна. Энэ бол нэлээд тархах магадлал өндөр байгаад байна. Томуу томуу туст өвчнөөрөө энэ хүүхдийн өвчлөл бол эмнэлгүүдэд битүү байна л даа. Хүүхдийн эмнэлгүүдэд бид нар сая би бас энэ хүүхдийн эмнэлгүүдээр ч явж үзлээ. Тэгэхээр ясли, цэцэрлэгийг карентин тогтоох гэж байгаа юм уу гэсэн асуултууд бид нар дээр бас яриад л байх юм. Ер нь цаашдаа энэ дээр ямар арга хэмжээ авах гэж байгаа юм. Бид нар бас ор хүрэлцэхгүй байгааг нөгөө эмнэлгүүдэд харж байна. Та сая бас хүүхдийн эмнэлгүүдээр явж байгааг би бас харлаа л даа. Тэгэхдээ нөхцөл байдлыг өөрийнхөө нүдээр маш сайн харсан байх. Байдал амаргүй байна. Тэгээд энэ чиглэл дээр би цаашдаа яах вэ, энэ дээр нэг тодорхой хариултуудыг авъя гэж бодож байна.

Баярлалаа.

**Б.Баттөмөр:** Энхболд сайд хариулна.

**С.Энхболд:** Оюунчимэг гишүүний асуултад хариулъя. Ерөнхий сайд бас үүрэг чиглэл өгсөн. Энэ маргаашийн Засгийн газрын хурал дээр энэ хүүхдийн эмнэлгийн орны асуудал, цаашид ямар арга хэмжээ авах юм. Ер нь жил болгон ийм асуудал гардаг. Энэ дээр ямар зохицуулалт, тооцоо шийдвэр юу байгаа юм. Энэ танд бүрэн танилцуулга хийгдэхээр болж байгаа. Энэ бол ерөөсөө улирлын чанартай томуу, томуу төст өвчний өвчлөл маань хамгийн гол нь энэ дээр бид нар нэмж эмнэлэг бариад байх ямар ч шаардлага байхгүй. Эмнэлэг барилаа гээд энэ маань хамгийн гол нь улирлын чанартай хамгийн оргил үе бол ер нь нэг 5-7 хоног байдаг. Бид нар энэ бүх судалгаануудыг хийж үзсэн.

Тэгэхээр бид нар цаашид зүгээр энэ одоо давхар хавсарч хийх хүний нөөцөө бэлдэх. Одоо энэ ковидын үед ажилласан шиг одоо зарим нэг ахмадын эмнэлэг ч юм уу, одоо энэ орны зохицуулалтуудыг бол хийх ийм төлөвлөлт бол бүрэн байгаа юм байна лээ. Энэ томуу, томуу төст өвчний өвчлөл маань өөрөө 11 сарын дунд үеэс эхэлсэн. Хамгийн гол нь яах вэ, энэ вирусийн бас ийм оршил юу байдаг. Одоо ялангуяа аль вирус нь илүү давамгайлж байгаагаар нөгөө бусад вирусээ дарангуйлж байдаг учраас ковидын сая дэгдэлтүүд байсан учраас энэ томуугийн өвчлөл маань харьцангуй дарангуйлагдаж байсан. Одоо ингээд дөрөв дэх давлагаа буураад эхлэхээр одоо энэ томуугийн идэвхжил нэмэгдээд энэ маань ингээд нэмэгдэж байна. Энэ дээр бид нар Нийслэлийн эрүүл мэндийн газарт бас тодорхой чиглэлүүд өгсөн.

Бид нар нэмж ор дэлгээд ямар ч гэсэн одоо тэр сошиал олон нийтийн сүлжээгээр яваад байсан коридорт бол хэвтэх юуг бол бүрэн зохицуулж ахмадын эмнэлгүүдийг нэмж дэлгэх зарим нэг эмнэлгүүд дээр нэмэлт оруудыг дэлгэж, ингэж зохицуулалт хийж энэ хүүхдүүдээ бол авч байгаа. Энэ маань бас энэ хэсэг хугацааны улирлын чанартай учраас бид нар цаашид энэ дээр зохицуулалт хийж явна гэсэн бодолтой байна. Энэ дээр бид нар ямар нэгэн одоогоор сургууль, цэцэрлэгийг карентинлана гэсэн тийм саналыг бол өгөөгүй байгаа.

Ганбаяр сайд бас нэмэлт мэдээллийг өгөх байх. Түрүүн тэр энэ эрсдэлийн юун дээр ямар нэгэн үнэлгээ хийж байна уу гэж байна. Энд олон улсын байгууллага болон ДЭМБ-аас яг энэ ковидын авч хэрэгжүүлсэн арга хэмжээн дээр ийм хөндлөнгийн үнэлгээ хийгээд явж байгаа. Энэний дүн бас Шадар сайдад бас танилцуулагдах байх.

**Б.Баттөмөр:** Амарсайхан сайд хариулъя.

**С.Амарсайхан:** Оюунчимэг гишүүний асуултад товчхон хариулъя аа. Бид энэ цар тахалтай тэмцэхдээ сүүлийн жил хагасын хугацаанд таван үе шаттай. Үндсэндээ 2020 оноос хойш бол Засгийн газар, Улсын онцгой комисс таван үе шаттай арга хэмжээ авч хэрэгжүүлсэн.

Нэгдүгээрт нь эрүүл мэндээ хамгаалах стратегийг барьсан, дотооддоо тархаагүй байсан цаг үед дотооддоо тархсан цаг үеэс хойш бол дотоод дахисан үед бол одоо энэ тархалтыг хуних нас баралт, хүндрэлийг багасгах ийм тактикийг баримталж ажилласан.

Гуравдугаарт нь эрүүл мэндээ хамгаалж, эдийн засгаа сэргээх хөтөлбөрийг хэрэгжүүлж аль алийг нь зэрэг авч явсан.

Дөрөвт нь дасан зохицож даван туулах стратеги гэж одоо бүх шаардлагатай урьдчилан сэргийлэх арга хэмжээг авах, иргэн, аж ахуйн нэгжүүдийн идэвх санаачилга, оролцоотойгоор даван туулж одоо эрсдэлийг багасгах, тэгээд дасан зохицох ийм арга арга хэмжээ авсан.

Хамгийн сүүлд 5 дугаарт нь шар түвшинд шилжиж эдийн засгаа сэргээж аж ахуйн нэгжүүдийн үйл ажиллагааг бүрэн хэмжээнд явуулахын зэрэгцээ тархаж болзошгүй гарч болзошгүй дараагийн хувилбаруудаас урьдчилан сэргийлэх ийм таван үе шат бүхий стратегийг хэрэгжүүлсэн. Энэ хүрээнд мэдээж та бүхэн маань мэдэж байгаа нэг хаалга, нэг шинжилгээнээс эхэлсэн. Энэ бол одоо голомтолж тархаж уу, эсвэл нийтээрээ тархав уу гэдэг дээр. Нийтээрээ тархсан ийм тархай бутархай эрээвэр хураавар тархсан байсан учраас бид одоо гэрээр эмчлэх эрүүл мэндийн системд өөрчлөлт оруулах, зөвхөн Халдварт өвчин судлалын үндэсний төв дээр хийж байсан эмчилгээнүүдийг аймаг орон нутаг, сум дүүрэг, өрхийн эмнэлгийн түвшинд тарааж одоо байршуулах эмнэл зүйн багийг ажиллуулах. Мөн одоо урьдчилан сэргийлэхээс эхлээд эрчимт эмчилгээний явуулын багийг ажиллуулах гээд олон арга хэмжээнүүдийг орох сав байрыг бэлтгэх, тоног төхөөрөмж ханган нийлүүлэлтийг хийх, эм тарианы нөөцийг бүрдүүлэх гэсэн ийм арга хэмжээнүүдийг авч хэрэгжүүлсэн. Одоо цаашаа бидэнд одоо юун дээр анхаарах ёстой вэ гэхээр хэд хэдэн зүйл дээр анхаарах ёстой.

Нэгдүгээрт хүний нөөцийг одоо бүрдүүлэх, чадавхжуулах асуудал хамгийн чухал.

Хоёрдугаарт бол энэ эм тариа ханган нийлүүлэлт дээр онцгой анхаарах. Ялангуяа гадаадаас татаж авдаг эм тарианы нөөцийг хамгийн багадаа 3 сараар бүрдүүлэх ажил тогтмол хийгдэх ёстой. Энийг Эрүүл мэндийн яаманд онцгой анхааруулж, Байнгын одоо шаардлага тавьж байгаа. Үүний зэрэгцээ дотоодын үйлдвэрлэл, эм тариа ханган нийлүүлэлттэй холбоотой түүхий эдийн нөөцийг багадаа хагас жилээр бүрдүүлэх, мөн нөхөн сэргээх чиглэлээр авч хэрэгжүүлэх арга хэмжээнүүд, ковидын дараах эмчилгээ, иргэдэд урьдчилан сэргийлэх, нийгмийн эрүүл мэндийн чиглэлээр авч хэрэгжүүлэх арга хэмжээнүүдийг идэвхжүүлэх мөн одоо сөрөг үр дагавруудыг арилгах ажлуудыг Эрүүл мэндийн яам, нийгмийн эрүүл мэндийн чиглэлээр хийх зайлшгүй шаардлага бий.

Дараагийн болзошгүй халдваруудаас урьдчилан сэргийлэх бүх талын арга хэмжээг бүх шатны эрүүл мэндийн байгууллагууд сая ярьсан. Дурдсан асуудлуудын бэлтгэл ажлыг хангах хүрээнд бэлэн байдлыг байнга хангахгүй бол энэ бол асар том, одоо сургамж туршлагыг бидэнд үлдээсэн. Гэхдээ асар олон зүйлийг хэд дахин илүү хийж байж дараагийн болзошгүй хүндрэлүүдийг даван туулахгүй бол одоо бүх юм болчихлоо гэж тайвширч болохгүй. Бүх зүйлийн ард гарчихлаа гэж санаа амарч болохгүй. Бүгдийг мэддэг одоо болчихлоо, туршлагатай болчихлоо гэж өөрсдийгөө илүү үнэлж, илүү одоо эрсдэлд орох тийм эрх байхгүй учраас энэ тал дээр мэргэжлийн байгууллагууд салбарын уялдаа холбоог хангаж, бүх шатны байгууллагууд онцгой анхаарал хандуулж ажиллах ийм шаардлага бий гэж үзэж байгаа.

Мөн одоо энэ үр нөлөөний дүгнэлт хийж байна уу гэж байгаа юм. Вакцины үр нөлөө ямар байсан юм гэдгийг олон улсын байгууллагуудтай хамтарч хийж байгаа. Дээрээс нь эм тариа, эрүүл мэндийн салбарын байгууллагуудын үйлчилгээ, түүнтэй холбоотой бас нэг анхаарах асуудал бол эмийн стандарт чанар, аюулгүй байдал, ханган нийлүүлэлт, чанартай, чанаргүй маш олон эмүүд орж ирдэг. Энэ дундуур нь эмийн шахаанууд явдаг.

**Б.Баттөмөр:** Одоо Бат-Эрдэнэ гишүүн асуулт асууя.

**Б.Бат-Эрдэнэ:** Би нэг хоёр асуулт асуугаад орхиё. Энэ ковидын цар тахал дэгдсэн цагаас эхлээд л Их Хурал дээр одоо асуудлыг тавьж байсан хүмүүсийн нэг л дээ, энэ Түр хороо байгуулагдсан цагаас энэ дотоодод халдвар алдаагүй. 2020 оноос энэ Түр хорооны ковидын эсрэг Түр хорооны хуралдаанд байнга цагаараа ирж идэвхтэй оролцож, байр сууриа илэрхийлж та бүхэнд одоо бас хэрэг тус болохоор ийм саналыг гаргаж, ингэж одоо хамтарч ажиллаж ирсэн. Энэндээ бол одоо бас баяртай байдаг. Тэгэхээр надад нэг хоёр асуулт байгаа юм.

Нэгдүгээрт бол тэр санхүүтэй холбоотой санхүүгийн ил тод байдал энэ их чухал юм шүү гэдгийг бол би эхнээс нь хэлж байсан. Тэгэхээр энэ чинь одоо ингээд яригдаад байх юм байна шүү дээ. Одоо маск зарим газар нь үнэтэй авсан хямдхан авсан энэний зөрүүнээс асар их мөнгө хийгээд байна. Тэгээд л одоо нөгөө тест, энэ эм хэрэглэл, материал, тоног төхөөрөмж, энэ ковидыг дагасан ковидтой тэмцэх энэ ажлын хүрээн дэх хөрөнгө санхүүтэй холбоотой бүх л бүтэн юм гарч ирээд байх юм. Тэгэхээр юун одоо ил тод, анхан шатны материал, баримт материалаар нь бүх юм нь одоо тодорхой ингээд олон түмэнд ил тод нээлттэй нийг одоо мэдээлэл яваач ээ гэсэн. Харамсалтай нь тэгж явж чадсангүй л дээ. Одоо нөгөө аудитын тухай асуудал яригдаж байна. Тэгээд аудит маань ямар хэмжээнд хийх вэ? Бид одоо энэ хөгжлийн банкны асуудлыг үзэж байгаа.

Аудитын одоо хийсэн жил болгон энэ чинь 10 удаагийн иж бүрэн шалгалт 6 бие даасан шалгалт гэж байгаа юм. Тэгээд тэр аудитын дүгнэлт үнэхээр үр дүнтэй байна уу, үгүй юу гэдэг эргэлзээтэй. Би энийг яагаад холбож ярьж байгаа вэ гэхээр зэрэг энэ ковидтой холбоотой, зарцуулсан хөрөнгө санхүүгийнхээ юмыг мөнгө одоо мөртэй, хатуу нэхэлтэй учраас энийг одоо нэг ил одоо гаргаж өгөөч. Бодит байдлаар нь. Нөгөө талынх нь юм бол би Шадар сайдад хандаж асуух гээд байгаа юм бол энэ хариуцлагатай холбоотой юм.

Яагаад Монголын төр одоо бүх түвшинд энэ хариуцлага тооцож чаддаггүй юм бэ? Одоо сая яригдсан тэр Медипас эмнэлэгтэй холбоотой. Энийг бүр одоо луйврын схемээ зурж байгаад л энийг хийчихсэн, стандарт хангасан, 4, 5 давхар иж бүрэн одоо байр бариад л дэргэд нь бүр 50 айлын орон сууцтай, 20, 30 машины зогсоолтой. Тэгээд тухайн үедээ 8 жил тоног төхөөрөмж одоо энэ чинь маш хурдан хугацаанд солигддог учраас одоо бол хуучирсан тухай асуудал ярих байх л даа. Гэхдээ л тухайн үедээ бол хамгийн өндөр өртөгтэй зардалтай, ийм тоног төхөөрөмжөөр иж бүрэн тоноглоод л тэр одоо комлекс эмнэлгийг хувьдаа завших зориулалтаар ингээд Эрдэнэтээс мөнгийг нь гаргуулаад. Ингээд л одоо луйврыг зурчихсан байж байна шүү дээ. Тэрийг чинь шийдвэр гаргасан хүн байж байгаа. Энэ улсуудтай яагаад хариуцлага тооцдоггүй юм. Одоо ингээд буцаагаад улсад хураагаад авсан нь бол сайн хэрэг.

Тийм хариуцлагагүй нөхдүүдийн одоо ялыг нь үүрүүлж яагаад одоо хариуцлага тооцож чаддаггүй юм бэ? Ингээд толгойг нь илээд яваад байдаг учраас дараагийн залуу үеийнхэн чинь бол бүр тэрнээс аймаар одоо хулгайч луйварчид байна гэж төрийн бүх шатанд чинь одоо чихчхээд байна шүү дээ. Эхнээс нь энийг нь одоо таслан зогсоох. Ийм ажлыг бид нар хийж чадахгүй бол цаашдаа энэ Монголын төр энэ Монгол Улс чинь оршин тогтноход хэцүү ийм нөхцөл байдалтай байх юм. Энэ дээр одоо ямар тодорхой санал хэлэх вэ? Энэ асуултад.

Баярлалаа.

**Б.Баттөмөр:** Амарсайхан сайд.

**С.Амарсайхан:** Хариуцлагын асуудал одоо бүх шатанд яригдах ёстой. Яригдаж байгаа, цаашдаа ч гэсэн яригдах ёстой гэж бодож байгаа. Ялангуяа доод, дунд шатанд, дээрээс нь дундуур нь зорчуулдаг ийм хууль зөрчдөг хулгай хийдэг, ил тод одоо бүр цагаандаа гарчихсан ийм нөхдүүдтэй хатуухан одоо арга хэмжээ авч цааш нь дорвитойхон шиг үргэлжлүүлэхгүй бол бид энэ төрийн түшээ, Улсын Их Хурал, Засгийн газрын гишүүдийг ч ингэж энд одоо суудал бөглөж суух шаардлагагүй ээ л гэдэг ийм байр суурьтай байгаа. Тантай бол санал нэг бий.

Тийм ч учраас иймэрхүү асуудал дээр одоо хатуу байр суурьтай анхаарал хандуулж ажиллаж байгаа. 49 сая доллароор 2014 онд барьсан барилга байшин. Өнөөдрийн ханшаар 130 орчим тэрбум төгрөг, дахиад 50 айлын орон сууц. Энэ бол одоо нэг хөргөгч, нэг түц хулгайлаад явж байгаа асуудал биш. Тэгээд бүх одоо тоног төхөөрөмж, байр савтай нь эдэлчихсэн тэр эдэлгээ, элэгдэл хорогдол гээд асуудлууд тооцогдох ёстой. Төрийг дапаалаад доромжлоод эргээд 30 сая доллар нэхэмжилнэ ээ гээд явж байгаа нөхдүүд бий. Тэгэхээр хулгай хийсэн хүмүүс бид дахиж шагнал өгч, төр хохирол барагдуулах ёстой юу? Хулгай луйвар хийж ийм ил тод ард түмэн төрийн өмчийг хулгайлсан нөхдүүд хариуцлага хүлээгээд явах ёстой юу? Ашиглалт элэгдэл хорогдлыг нь тооцож бас төр нэхэмжлэх ёстой юу гэдэг асуудал яригдах ёстой.

Энэ дээр Төрийн өмчийн хороонд бас заавар чиглэлийг нь өгсөн байгаа. Хохирлоо дахиж нэмж, одоо нэхэмжил гэж энэнээс олон асуудлууд цаашаа байгаа. Энэ бол зөвхөн захын асуудал, зах зухаас нь дурдагдаж байгаа хулгай шүү дээ. Энэ энэнээс хэдэн арав, хэдэн зуу дахин ард иргэд нь мэддэггүй, төр нь мэдсэн, мэдээгүй ч юм шиг. Ингээд хэдэн арван жилийн өмнө өгчихсөн, 5, 10 жилийн өмнө өгчихсөн гэтэл иргэд яадаг билээ. 100 саяын байраа 50 саяын барьцаанд өгнө, зээлд өгнө, дахиад 100 саяын төлбөр төлнө, зээл төлнө, хүү төлнө, хөх өвлийн хүйтэнд хүртэл хөөгдөөд гудамжинд гардаг шүү дээ. Гэтэл төр ийм юмаа алдчихаад ингээд яваад байж болохгүй учраас эхнээс нь арга хэмжээнүүдийг нь авч байгаа.

Засгийн газар, Ерөнхий сайд, Засгийн газрын тэргүүн ч гэсэн энэ дээр онцгой анхаарал хандуулж, бас зохих арга хэмжээнүүдийг авч байгаа. Үүнтэй нэгэн адил энэ ковидын үед гарсан зардал дээр бүр маш нарийн таны хэлснээр тооцоо судалгааг нь хийх ёстой. Нэг бүрчлэн гаргаж ирэх ёстой. Тоног төхөөрөмж, эм тариа, хувцас хэрэгсэл нэг удаагийнх гээд. Нөгөө чоно борооноор гэдэг шиг юмнууд энүүгээр их явсан. Энэ нэг бүрчлэн гаргагдах ёстой. Энэ түр хороон дээр ч гэсэн Сангийн яам, Эрүүл мэндийн яам тайлангаа тавих ёстой гэж үзэж байгаа юм.

Засгийн газар Ерөнхий сайдаас үүрэг даалгавар өгч Засгийн газар дээр танилцуулж сая ярьсан. Тэрийг одоо аудитын шалгалт оруулж байгаа гэж нэг мөр албан ёсоор үг, үсэг, цэг, таслал мөнгө одоо центгүй шалгаж тогтоогоод юунд зарцуулсныг нь нягтлаад албан ёсны бодитой баримт тооцоог олон нийтэд мэдээлэх ёстой гэж үзэж байгаа юм. Түүнээс одоо өнөө, маргааш байгаа торнуудыг тайлагнах тухай асуудал өмнө ч яригдаж байсан. Өнөөдөр ч бас одоо хөндөгдөж байгаа. Гэхдээ ямар ч байсан төрийн аудитын байгууллагаар нэг бүрчлэн шалгагдаад энэ дээр бас одоо түр хороо, эсвэл одоо холбогдох Улсын Их Хурлын зүгээс ч гэсэн хяналтаа тавьж, шинэ одоо хяналт шалгалт хийх тухай хуулиараа ч гэсэн ер нь энийг хянаж, шалгаж тогтоох ийм асуудлууд байвал ер нь бас нээлттэй гэж үзэж байгаа. Ер нь зүгээр энэ дээр бүх зарцуулалтууд ил тод байгаа. Гэхдээ нэг мөр мухарлаад, тэгээд одоо хаа хаанаа нээлттэй мэдээллээ цэг тавиад явах нь зүйтэй гэдэгтэй санал нэг байгаа Бат-Эрдэнэ гишүүн, Байнгын хорооны дарга тантай бол.

 **Б.Баттөмөр:** Надад хоёр, гурван асуулт байна.

Асуулт давхцаж байна. Давхцахгүй байгаа асуулт асууя. Энэ бүс нутгийн хэмжээнд 5-8 хувиар буурч байна гэж байгаа юм. Тэгээд манайд ч гэсэн ер нь буурч байгаа шүү дээ. Одоо өдөрт авч байгаа халдварын хэмжээ 175, одоо сая 2 хоногийн байдлаар 175 байгаад байна. Тэгэхээр энэ тандалт судалгаагаар ер нь ямархуу дүн гарч байна вэ? Ер нь цаашдаа ингэж буурах хандлагатай байна уу, ямар байдалтай байна гэсэн. Манай одоо энэ дэлхийн одоо дундажтай харьцуулсан харьцуулалтаар манайх бас ингээд цаашдаа буруу явах ийм хандлага байна уу, ямар байна? Та нар судалгаа хийв үү гэсэн нэг дэх асуулт байна.

Хоёр дахь асуулт энэ Азийн орнуудад өсөж байна гэж. Солонгос, Хятад гээд орнуудад өсөж байна гэж. Тэр стефенс омикрон гээд Хятадад гарсан гээд ингээд гарчихсан байна л даа. Мэдээллийн хэрэгслээр 51 сая хүнийг одоо хөл хорионд орууллаа гээд. Хятадад тэгэхээр энэ шинэ нөгөө мутацлагдсан шинэ хувилбар юм уу? Одоо энэ одоо манайд орж ирэхгүй байх ийм баталгаа байна уу, үгүй юу гэсэн ийм хоёр дахь асуудал байгаа.

Гурав дахь асуудал юу вэ гэхээр 4 дэх тунгийн талаар ямархуу байдалтай байна. Ер нь одоо энэ ард иргэдийн дунд хийлгэх нь зүйтэй, хийлгэхгүй байх нь зүйтэй ч гэх шиг. Тэгээд бас яг нэг төгс юм өгөөгүй л байгаад байна л даа. Тэгээд дөрөв дэх тунгийн нь одоо ач холбогдол ер нь юу байна аа? Ийм гурван асуултад хариулт авъя.

Энхболд сайд.

**С.Энхболд:** Баттөмөр гишүүний асуултад хариулъя аа. Цаашид хэрэв одоо шинэ мутацлагдсан хувилбар, мөн дараа дараагийн одоо энэ саб хувилбарууд нь орж ирэхгүй бол одоо бид нар цаашид манай улсын тохиолдлын тоо бол ингээд буурах хандлагатай. Энэ одоогийн байдлаар бол хяналтад орсон гэсэн үг. Энэтэй холбоотой бид нар бол байнгын тандалтыг бол орон нутаг болон нийслэлийн хэмжээнд бол байнга хийж байгаа. Тэгэхлээр энэ тандалт байнга хийгдэж байгаа учраас бид нар одоо шинэ хувилбар байна уу? Эс үгүй бол дахиж тархалт нэмэгдэх үү? Үгүй юу гэдэг бол энэ тандалт ХӨСҮТ дээр бол байнга хийгдээд явдаг гэсэн үг. Энэ Бүгд Найрамдах Солонгос Улс болон Хятад улсад энэ гараад байгаа тохиолдолд эдний хамгийн гол нь авч хэрэгжүүлсэн арга хэмжээ нь бас манай улстай харьцуулахад манай улсын хувьд одоо илүү дасан зохицох дээрээс нь вакцинжуулалтын хувь өндөр, дээрээс нь одоо бас өвдсөн хүн вакцинжуулалтын хувьд нэлээд ер нь байгалийн дархлаа тогтсон нь бол 85 хувиас дээш байгаа учраас энэ тохиолдлын тоо бас ингээд эрчимтэй буурсан гэсэн үг. Энэ дээрх хоёр улс бол харьцангуй хөл хорионы дэглэм бол бас нэлээн чанга барьж байсан.

Аль болох гаднаас халдварыг оруулахгүй байх тактик барьж хязгаарлалтуудыг бол тогтмол хөл хорионуудыг хийж явсан. Мэдээж одоо энэ вирусийг бол байнга ингэж тогтоож байхад бол хэцүү улс дэлхий даяараа ийм тархалт ийм өндөр түвшинд байгаа учраас энд тохиолдлын тоо бол нэмэгдэж, өдрөөс өдөрт бол тохиолдлын тоо бол нэмэгдэж байна. Тэр олон улсад гаргадаг энэ графикийн тооцооллоор бол Бүгд Найрамдах Солонгос Улсын тохиолдлын тоо бол одоо эрчимтэй буурах хандлага руугаа орчихсон байгаа юм байна лээ. Бүгд Найрамдах Хятад Ард Улсын тохиолдлын тоо бол бас яг энэ ид оргил үе дээрээ явж байна гэсэн ийм юутай байгаа. Миний энэ зарим дутуу орхисон зүйл дээрээ Билэгтсайхан захирал бас нэмээд хариулчихна биз.

Энэ дөрөвдүгээр тунг бид нар яагаад хийсэн бэ гэхээр энэ бид нар вакцин болгоныг бол гурав дахь, дөрөв дэх тунгуудыг бол нэлээн судалгааны үр дүн дээр тулгуурлаж вакцинжуулалтыг бол эхлүүлсэн.

Тийм учраас бид нар энэ дөрөв дэх тун бол, ялангуяа энэ дараа дараагийн давалгаанаас илүү хамгаалах, ялангуяа тэр эрсдэлтэй бүлгийн дархлалын түвшинг одоо сэдээх дархлалын эсийг идэвхжүүлэх үр нөлөө сайн байна гэдэг үүднээс бол эхлүүлсэн.

Өнөөдрийн байдлаар одоо нийт хүн амын 3.4 хувь л хамрагдчихаад байж байна. Тэгэхдээ цаашид бол бид нар бол энэ вакцинжуулалт бол энэ бусад оронд ч гэсэн идэвхжүүлсэн хэвээрээ байгаа. Бид нар ч гэсэн ДЭМБ-аас ч гэсэн тийм зөвлөмжийг өгч байгаа учраас, энэ дээр бол ингээд цаашид бол бид нар вакцинжуулалтаар үргэлжлүүлсэн судалгаануудаа бол тогтмол хийж шаардлагатай гэвэл дараа дараагийн вакцинжуулалтыг бид нар бас ингээд зарлаад явна гэсэн судалгаан дээр үндэслээд.

**Б.Баттөмөр:** Гишүүд асуулт асууж, хариултаа авлаа.

Одоо танилцуулга мэдээлэлтэй холбогдуулан үг хэлэх гишүүд байна уу? Алтанхуяг гишүүнээр тасалъя. Алтанхуяг гишүүнд микрофон өгье.

**Н.Алтанхуяг:**  Энхболд сайд энийг та нар ер нь нэг яриад би бол концепц нь зөв юм гэж үзэж байгаа. Тэр Хоёрдугаар эмнэлгийн хашаанд байгаа тэр оношилгооны төвийг оношилгооны төв болгомоор байна. Улсын хэмжээний оношилгооны төв манайх шиг ийм цөөхөн хүнтэй улс оронд нэг тийм оношилгооны төв зайлшгүй хэрэгтэй байна. Тэр оношилгооны төв бол зүгээр нэг тийм төрийн байгууллага шиг ажиллахгүй. Төрийн эмнэлэг шиг ажиллахгүй, төлбөртэй.

Одоо тэр Солонгост маш олон оношилгооны төвүүд байна шүү дээ. Эмчилгээ хийхгүй ээ. Одоо ерөөсөө ингээд холион бантан хутгаж байна. Одоо ингээд эмнэлэг бүхэн оношилгоо хийнэ, эмчилгээ хийнэ. Тийм юм байхгүй ээ. Тэр бол хамгийн орчин үеийн тоног төхөөрөмжтэй тэрнийгээ шинэчлэх чадвартай Монгол Улсын иргэд одоо яаж байгаа билээ. Гурван жилд нэг урьдчилан сэргийлэх үзлэгээр оношилгоогоор орохоор байгаа билүү, үгүй билүү? Тэгэхээр тэр байгаа бол Монгол Улсын иргэд тэр оношилгооны төвөөр орж оношилгоогоо өгдөг. Одоо иргэд бол ийм л асуудал яриад байгаа шүү дээ. Наад оношилгоо чинь их буруу гараад байх юм аа. Одоо энэ эмнэлэгт нэг үзүүлэхээр улсын эмнэлэг нь нэг юм хэлэх юм. Тэгээд болохгүй болохоор нь хажуу талын хувийн эмнэлэг рүү, тэдний тэрэн дээр очоод тэдэн төгрөгөөр хийлгэчхээд ир гээд явуулаад байгаа юм. Ингээд л энэ ерөөсөө би бол одоо оношилгоо бол номер нэг болмоор байна.

Оношилгооны төвтэй болмоор байна. Бие даасан, өөрөө санхүүжилтээ эрхэлдэг ийм оношилгооны төвтэй болчихвол ойр хавийн одоо улс орны хүн ч манайд ирээд оношилгоо хийлгэх болно. Одоо энэ эмнэлгийн чинь оношилгоо бол зуун хувь биш шүү дээ. Тэгээд ийм багцын үйлчилгээтэй. Одоо юу байдаг юм. Хүн оронгуут л тэр би олон газар үзээгүй. Солонгосынхыг харсан шүү дээ. Өндрийг чинь хэмжээд, жингийн чинь хэмжээд, цусны даралт хэмжээд л, тэгээд л цаашаа явдаг. Тэгээд олон төрлийн багцтай би тэрнийгээ шинжлүүлмээр байна. Энэ энийгээ үзүүлмээр байна. Ингээд хийдэг. Энхболд сайдаа би одоо энийг нэхэл хатуутай нэхнэ шүү.

Та нар төр Засгийн газрын тогтоол гарсан бол өөрчлүүл, биеийг нь даалга. Тэгээд тэр үнэтэй цайтай тоног төхөөрөмж чинь бол өөрөө маш их хэмжээний зардал шаарддаг, сайн мэргэжилтэн шаарддаг. Ядаж хэдүүлээ эмчлэхээ байлаа гэхэд нэг баталгаатай оношилгоо Монголдоо хийлгэдэг, болгочихмоор байна. Тэр одоо та нар бас үргэлжлүүлээд явж байгаа юм билээ. Уг нь бид нар тэр нэг 11 билүү? Аймгийн төв дээр нэг оношилгооны төв оношилгоо хийгээд. Тэр чинь хөдөө орон нутгаас наашаагаа Улаанбаатарт ирэх урсгалыг л багасгах гэсэн юм шүү дээ. Тэгэхдээ нэг гэм, хоёр одоо алдаа гараад байсан байна лээ. Бид нарын үед ч гэсэн. Нэгдүгээрт их үнэтэй тоног төхөөрөмж авч өгдөг, ажиллуулдаг хүн байдаггүй. Дээр нь түүхий эд одоо материал их шаарддаг. Тэгэхээр энэ чинь аймаар үнэтэй эд байхгүй юу даа.

Тийм учраас энийг улсын хэмжээнд нэг лаг юм хийгээд л болоо. Тэгээд тэр эмнэлгийн оношилгоогоор ингэж гарсан. Энэ эмнэлгийн оношилгоогоор ингэж гарсан, тэр лабораторийнх нь тэгсэн энэ ийм улс байж болохгүй л гэж би хэлж байгаа юм. Тухайн эмнэлэг нь өөрсдөө тэр ойр зуурынхаа шинжилгээг бол хийлгүй яах вэ. Цус тэр биохимийн шинжилгээ янз бүрийн юмаа тэр эмнэлэг өөрөө хийнэ ээ, болно. Тэгэхдээ ямар нэгэн тийм итгэмжлэгдсэн олон улсын хэмжээнд итгэмжлэгдсэн баталгаатай оношилгооны төвийн тухай би ярьж байгаа шүү. Та тэгээд хаячхав би тан руу яриад сар гаруй өнгөрч байгаа шүү дээ. Тэгээд ор сураггүй. Тэгэхээр ингэж болохгүй шүү, энэ олон Монголчуудад хэрэгтэй. Одоо ингээд оношилгоогоо хийлгэчихвэл ядаж хаана очиж эмчлүүлэх вэ гэдэг чинь бас дараачийн асуудал болж байна шүү дээ. Бас боломжтой болж байна шүү дээ. Манайх тийм биш учраас одоо Солонгос гэнэ үү, хаашаа ч гээд явахаар та ирж байгаад дахиад шинжилгээ өгнө, бүх шинжилгээг өгнө. Ийм байдлыг л би нэг алга болгоод өгөөч. Таныг сайд байх даа гэж би хүсэж байна. Гуйж байгаа юм.

**Б.Баттөмөр:** Өнөөдөр корона вирусийн цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийн биелэлт болон цар тахлын үед Монгол Улсын Засгийн газар, онцгой хүнээс авч хэрэгжүүлж байгаа арга хэмжээний мэдээллийг бол сонслоо. Энэ дээр хэд хэдэн асуудлуудыг бид анхаарах ёстой гэж ингэж бодож байна.

Нэгдүгээрт нь энэ улирлын чанартай гэж байгаа энэ менингокт дээр одоо анхаарах, Энхболд сайдаа анхаарах шаардлагатай. Урд урьд хийгдсэн одоо судалгаанууд юу байна, нэлээн судалгаатай сайд ярьж байна. Энийгээ одоо нэлээн тийм сайн гүнзгийрүүлж анхаарч ажиллах ийм шаардлагатай гэж ингэж үзэж байна, нэгдүгээрт.

Хоёрдугаарт корона вирус цар тахлын одоо халдварыг бууруулах, эрүүл мэндийг хамгаалах чиглэлээр хийх ажлыг бол эрчимжүүлэх ийм шаардлагатай. Энэ кронавирус бол ингээд хүнд тусаад эдгэж байгаа нь бол зүгээр нэг ханиад шиг байдаг. Гэтэл хамгийн онцгой юм бол тэр үлдэгдэл үлдэц байгаа шүү дээ, тийм ээ. Энийг бол одоо гадна дотнын байгууллагууд яаж байгаа юм. Энэ яагаад цар тахал гэсэн юм. Яагаад одоо энэ улсууд ингэж анхаараад байна гэхээр хүний тархи толгой болон хүний биед бол асар их тийм үлдэгдэл, тийм сөрөг муу нөлөөллүүд одоо үзүүлдэг. Ийм учраас энэ чиглэлд одоо бид онц анхаарч ажилламаар байна. Короно туслаа, тусаад эдгэчихлээ гэсэн хүмүүс явж л байна л даа. Гэтэл энэний дараагаар ямар эмчилгээ юм. Цусыг нь шингэрүүлдэг байдаг юм уу? Сувилалд, сувилуулах ч юм уу, ямар эмчилгээ хийх ёстой юм. Ямар сувилал хийх ёстой юм? Энэ чиглэлээр одоо тодорхой тийм гаргасан бодлогууд одоо юу байна. Дэлхийн чиг хандлага одоо ямар байна. Энэ чиглэлд бас ажиллах ийм шаардлагатай гэж ингэж үзэж байгаа юм.

Өнөөдөр Монголд энэ коронавирусийн цар тахлын халдвар бол багасаж байгаа сайн хэрэг. Гэхдээ гарч болзошгүй эрсдэлээс одоо сэргийлэх чиглэлд одоо манай Онцгой комисс, эрүүл мэндийн байгууллагаас онцгой анхаарч ажиллах ийм шаардлагатай. Вакцинжуулалтыг одоо эрчимжүүлэх шаардлагатай гэж ингэж үзэж байна. Хүний нөөцийг бүрдүүлэх чиглэлд одоо анхаарч ажиллая. Эм тарианы нөөцийг одоо бүрдүүлье. Манайд одоо хоёр хөршийн байдал одоо бүгд мэдэж байгаа. Тийм ээ хойд хөршийн байдал, урд хөршийн байдал ямар байдалтай байгаа вэ? Тэгэхээр эм тарианы одоо нөөцийг бүрдүүлэх чиглэлд бид нар их анхаарч ажиллах ийм шаардлага бол байна. Сая Шадар сайдын ярианд бас гарч байгаа түүхий эдийн нөөцийг бүрдүүлэх чиглэлд энэ чиглэлд одоо бас анхаарч ажиллая.

Энэ нийгэмд одоо бас нэг яригдаад байгаа асуудал бол энэ санхүүжилттэй холбоотой асуудал байгаа юм. Энийг бол аудит хийлгэж байгаа юм байна гэж ингэж ойлголоо. Тэгээд энэ аудитынхаа дүнг одоо Их Хуралд танилцуулах шаардлагатай. Ер нь бол дараагийн хурал бол дөрвөн сарын төгсгөлд хийнэ.

Дараагийн хурлаар бол ковидын одоо цар тахлын үед зарцуулсан санхүүжилт түүнд тавих хяналтын талаар аудитын дүнг одоо дараагийн 4 дүгээр сарын төгсгөлийн юугаар бид нар авч хэлэлцье гэж үзэж байгаа. Тэгэхээр дөрвөн сарын төгсгөл гэхэд одоо энэ ажлуудаа дуусгаад дөрөвдүгээр сард бол энэ асуудлыг хэлэлцэнэ ээ гэж ингэж үзэж тооцоолж ажиллах шаардлагатай гэж ингэж үзэж байна. Ингээд өнөөдрийн хуралд ирсэн та бүгдэд баярлалаа. Ажлаа эрчимтэй сайн хийхийг та бүгдэд даалгаж байна.

Баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ П.МЯДАГМАА